text: [{"text_idx": "#000005", "text": "Gindrama nga Pagbasa sa Biblia"}, {"text_idx": "#000010", "text": "\u201cGinahigugma sang Dios ang nagahatag sing malipayon.\u201d (2 Corinto 9:7) Ini nga mga pulong pamilyar sa minilyon ka tawo sa bug-os nga kalibutan. Pero, ang pila sa mga nagasimba nagabatyag nga obligado sila sa paghatag sing labaw pa sa ila masarangan. Ang matuod, ginaobligar sang iban nga relihion ang ila mga miembro nga maghatag sing espesipiko nga kantidad. Ginatawag ini nga ikanapulo, ukon paghatag sa simbahan sang 10 porsiento sang imo kinitaan."}, {"text_idx": "#000013", "text": "Ang Biblia nagaunod sang maathag nga instruksion sang Dios sa pungsod sang Israel kon pila ang dapat nila iamot. (Levitico 27:30-32; Numeros 18:21, 24; Deuteronomio 12:4-7, 11, 17, 18; 14:22-27) Ini nga obligasyon indi mabudlay para sa ila. Nagsaad si Jehova nga kon tumanon sang pungsod ang iya sugo, mangin \u2018bugana sila sa kaayohan.\u2019\u2014Deuteronomio 28:1, 2, 11, 12."}, {"text_idx": "#000016", "text": "Ang mga Cristiano wala napaidalom sa Kasuguan nga katipan nga ginhatag sa Israel. Gani, indi sila obligado nga maghatag sing espesipiko nga kantidad para sa Dios. Pero, sa matuod nga Cristianong kongregasyon, ang paghatag nagaresulta sa daku nga kalipay. Si Jesucristo mismo nagsiling: \u201cMay kapin nga kalipay sa paghatag sangsa pagbaton.\u201d\u2014Binuhatan 20:35."}, {"text_idx": "#000017", "text": "Ginasuportahan sang mga Saksi ni Jehova ang ila bug-os kalibutan nga pagbantala paagi sa boluntaryo nga mga amot. Ini nga mga amot ginagamit sa pag-imprinta sang mga balasahon, kaangay sini nga magasin nga imo ginabasa, kag sa pagpatindog kag pagmentenar sang ila tilipunan nga ginatawag Kingdom Hall. Ang mga natipon nga amot wala ginasueldo. Ang mga bug-os tion nga nagapakigbahin sa paghimo sing disipulo nga hilikuton nagabaton sing bulig para sa ila plete kag iban pa nga personal nga kagastuhanan. Pero wala sing may nagapamilit nga dapat sila hatagan sini nga bulig. Ang matuod, ang kalabanan sang mga Saksi ni Jehova wala nagabaton sing kuarta agod suportahan ang ila pagbantala. Kundi nagatrabaho sila agod suportahan ang ila kaugalingon kaangay sang ginhimo ni Pablo nga nagtrabaho subong manughimo sing tolda.\u20142 Corinto 11:9; 1 Tesalonica 2:9."}, {"text_idx": "#000018", "text": "Kon gusto sang isa nga mag-amot para sa buluhaton sang mga Saksi ni Jehova, pila ang iya dapat ihatag? Nagsulat si apostol Pablo: \u201cMaghimo ang kada isa suno sa ginpamat-od niya sa iya tagipusuon, indi sing paganot ukon ginapilit, kay ginahigugma sang Dios ang nagahatag sing malipayon.\u201d\u20142 Corinto 8:12; 9:7."}]